Folketing
2004-01-14

I forvejen er der stor mangel på sengepladser. Vi havde for nylig et samråd omkring det store problem, der er i forbindelse med de retspsykiatriske patienter og spørgsmålet om, at der ikke er pladser nok, og at der ikke bliver taget ordentligt hånd om de retspsykiatriske patienter, og det er altså vigtigt, at vi så ikke yderligere forstærker det problem ved at bruge det, at der bliver oprettet døgnhuse, til så at nedlægge pladser andre steder. Vi skal sikre os, at der er den nødvendige kapacitet. Så har jeg det ligesom hr. Villy Søvndal med hensyn til revisionsbestemmelsen. Vi mener, at den skal opretholdes, indtil problemet er løst. Så hvis ikke problemet er løst, før vi skal stemme om det her forslag, vil vi også gerne have det opdelt, så vi kan stemme om den særskilt, medmindre ministeren kommer med et ændringsforslag om, at vi venter med at ophæve revisionsbestemmelsen, til vi har sikret os, at problemet er løst.